b'\n_START_ARTICLE_\nMjese\xc4\x8dev medvjed\n_START_SECTION_\nIzgled\n_START_PARAGRAPH_\nMjese\xc4\x8dev medvjed gra\xc4\x91om je sli\xc4\x8dan mrkom medvjedu, ali je laganije gra\xc4\x91en i ima tanje udove od njega. Tijelo je dugo 120-180 centimetara, dok je rep dug 6-10 centimetara. Mu\xc5\xbejak je te\xc5\xbeak 91-150 kilograma. \xc5\xbdenka je te\xc5\xa1ka 65-90 kilograma, s tim da postoje izuzetci od 140 kilograma. Boja krzna mu je naj\xc4\x8de\xc5\xa1\xc4\x87e crna; sme\xc4\x91i primjerci su iznimno rijetki. Na prsima ima veliku bijelu mrlju u obliku polumjeseca, koja mu daje i samo ime. Glava mu je velika i okrugla, dok su o\xc4\x8di malene. U\xc5\xa1i su velike i relativno udaljene.\n_START_SECTION_\nPona\xc5\xa1anje\n_START_PARAGRAPH_\nDnevna je \xc5\xbeivotinja, osim kada se nalazi u blizini \xc4\x8dovjeka. Dobar je penja\xc4\x8d na drve\xc4\x87ima i stijenama. Neki stariji medvjedi mogu postati prete\xc5\xa1ki da bi se penjali. Oko pola svog \xc5\xbeivota provede na drvetu i me\xc4\x91u najve\xc4\x87im je arborealnim \xc5\xbeivotinjama. Za hibernaciju se priprema tijekom listopada skupljaju\xc4\x87i masne naslage, te hibernira od studenog do o\xc5\xbeujka._NEWLINE_Ve\xc4\x87inom jede danju. Svejed je, ali naj\xc4\x8de\xc5\xa1\xc4\x87e jede razli\xc4\x8dite vrste plodova. Osim plodova, hrani se kukcima i njihovim li\xc4\x8dinkama, kao \xc5\xa1to su termiti, p\xc4\x8dele i kornja\xc5\xa1i, te drugim beskralje\xc5\xbenjacima. Voli jesti i ve\xc4\x87e kralje\xc5\xbenjake.\n_START_SECTION_\nRazmno\xc5\xbeavanje\n_START_PARAGRAPH_\nSezona parenja naj\xc4\x8de\xc5\xa1\xc4\x87e traje izme\xc4\x91u lipnja i kolovoza. Gestacija traje 200 do 240 dana. Rezultat gestacije su naj\xc4\x8de\xc5\xa1\xc4\x87e dva mladunca te\xc5\xa1ka 300-450 grama. S \xc4\x8detiri dana starosti po\xc4\x8dinju hodati. Prvih tjedan dana su slijepi. Majka ih doji tri mjeseca, ali oni uz nju ostaju jo\xc5\xa1 dvije ili tri godine. \xc5\xbdivotni vijek mjese\xc4\x8deva medvjeda je izme\xc4\x91u 25 i 30 godina, ovisno o \xc5\xbeivotnim uvjetima.'